

**Pika Nogavička pripravila 14 razstav**

**Velenje, 11. september 2012 – V sklopu Pikinega festivala, ki bo letos že triindvajseto leto zapored mesto Velenje konec septembra spremenil v pravo pikasto mesto, bomo v predfestivalskem sklopu odprli nekaj razstav, vse razstave pa bodo odprte skozi celotno festivalsko dogajanje.**

**Narava**

V sklopu predfestivalskega dogajanja bo Pika Nogavička v sodelovanju z Muzejem Velenje najprej odprla fotografsko razstavo Stanka Lavriča z naslovom Narava. Stranko Lavrič, član kočevskega fotografskega društva, se pretežno ukvarja z makro fotografskimi posnetki živalskega in rastlinskega sveta. Da je pravi mojster fotografskega aparata, ki je ustvaril cel zaklad izjemnih fotografij, se bomo prepričali jutri, v sredo, 12. septembra 2012, ob 18.00 na Velenjskem gradu.

**Razstava slovaških ilustratorjev**

V četrtek, 13. septembra 2012, bomo ob 19.30 v sodelovanju z slovaško ambasado in s Knjižnico Velenje odprli razstavo Ilustracije slovaških ilustratorjev. Retrospektivna razstava slovaških ustvarjalcev, ki so za svoje dosežke prejeli nagrade bratislavskega bienala ilustracij med letoma 1967 in 2012, bo na ogled v Knjižnici Velenje. Razstavo bosta odprla veleposlanica Slovaške republike, gospa nj. eksc. dr. Marianna Oravcová, in predstavnica mednarodne hiše umetnosti za otroke Bibiana iz Bratislave.

**Narava v risbi – risba v naravi**

V petek, 14. septembra 2012, bomo v sodelovanju z Mladinskim centrom Velenje v Galeriji eMCe placa odprli razstavo likovnih del akademske slikarke Alje Krof z naslovom Narava v risbi – risba v naravi. Alja Krofl je končala študij slikarstva na Akademiji za likovno umetnost v Ljubljani z diplomskim delom Podobe spominov … Korenine in Krila. Od leta 2002 razstavlja na skupinskih razstavah doma in v tujini ter organizira in vodi ustvarjalne delavnice. Deluje na področjih slikarstva, scenografije, fotografije, kiparstva, grafike, oblikovanja, lutkarstva, ilustracije, doživljajske pedagogike ... Ustvarja v Mariboru in Velenju.

V tednu festivalskega dogajanja pa bo na ogled še več Pikinih razstav. Ves teden vabijo v Knjižnici Velenje razstave **Knjige mojega življenja** (častne pokroviteljice festivala Anunciade Fernández de Córdova, pesnice in španske veleposlanice v Sloveniji), **Potujmo z Evropejčki** (razstava del otrok Vrtca Velenje – enote Vrtiljak) in **Pikasto ustvarjanje skozi leta** (razstava najlepših izdelkov Pikinih ustvarjalnih delavnic, ki jih že 23 let pripravljata Andreja Zelenik in Kristina Kovač). V preddverju Doma kulture Velenje bo na ogled razstava **Taus teater iz Novega mesta** (razstava lutk in predstava Bajke in povesti o Gorjancih). V Vili Bianca se bodo predstavili **Mladi umetniki Velenja** z izborom velenjske mlade ustvarjalnosti. V Knjigarni Kulturnica bo **razstava izbora knjižnih del za otroke**. V avli Mestne občine Velenje se bodo predstavili otroci OŠ Gustava Šiliha z naslovom **Razstava likovnih izdelkov otrok**. V Beli dvorani bosta vabili na ogled razstavi **Pikasta kultura** (ki se bo nadaljevala tudi na TRC Jezero) in **Najlepša Evropska otroška literatura Knjižnice Velenje.** V šotorih na TRC Jezerubo na ogled razstava **Slovenija v otroških očeh** (razstava natečaja Turistične zveze Slovenije in Skupnost vrtcev Slovenije).Na velenjskih pošti pa bo obiskovalce vabila filatelistična razstava **Pika Nogavička na znamkah in Pikini žigi.**

Prijazno vabljeni v Velenje, kjer smo poleg pikastega ustvarjanja poskrbeli za veliko mero kulture in umetniškega dogajanja.

Sicer pa je v Velenju že vse pripravljeno za nedeljsko otvoritveno svečanost, ki se bo na TRC Jezero začela ob 16. uri. Organizatorji Pikinega festivala so Festival Velenje, Medobčinska zveza prijateljev mladine Velenje, Knjižnica Velenje, Mladinski center Velenje, Muzej Velenje in Javni sklad Republike Slovenije za kulturne dejavnosti, območna izpostava Velenje, projekt pa letos poteka v koprodukciji z Javnim zavodom Maribor 2012 – Evropska prestolnica kulture.

**Več informacij:**

Barbara Pokorny, 041 535 567, 03/898 25 71, [www.festival-velenje.si](http://www.festival-velenje.si)

****

cid:image001.jpg@01CB49AB.CEB7AC10